Preben Bang Henriksen (V), 2023-04-25:
Tak for det.
Landegrænsen mod Tyskland består af 13 grænseovergange, hvoraf 3 er døgnbemandede, og de øvrige kontrolleres periodisk og ved stikprøver.
Der har ikke været døgnbemandet kontrol mod Sverige, men også her har der været periodiske stikprøver.
Kontrollerne har skabt gener for mange lokale pendlere og andre i grænseområderne, men de har stoppet nogle kriminelle, slet ikke alle.
Og hvorfor har de ikke stoppet alle?
Fordi de fleste med onde hensigter selvsagt ikke passerer over grænseovergange, når de er bemandede – de finder andre måder at komme til Danmark på og andre grænseovergange at køre over.
I Venstre mener vi, at det skal være lettere at være pendler og sværere at være kriminel.
Vi har brug for at indføre en mere effektiv og mere intelligent grænsekontrol.
Derfor har regeringen foreslået at omlægge grænsekontrollen mod Tyskland og ophæve den fysiske kontrol mod Sverige.
Det betyder, at indrejsekontrollen på selve grænsen ændres, så der stoppes lidt færre biler på grænsen.
Det vil lette situationen for mange pendlere.
Til gengæld vil der blive sat ind med periodiske kontroller efter politifaglig vurdering af, hvor og hvornår effekten af kontrollen vil være størst.
De ressourcer, der frigives, skal gå til politiets kontrol og patruljer i baglandet bag ved grænsen, ligesom den generelle udlændingekontrol bliver styrket i Danmark.
Den bliver styrket med 20 nye årsværk.
Samtidig skal der investeres i ny teknologi og nummerpladescannere og droner, som min kollega lige har redegjort for.
Det glæder mig også som Venstres retsordfører, at politiet har været positive i forhold til forslaget.
Politiet har længe kritiseret den måde, som grænsekontrollen er blevet afviklet på, fordi resultaterne ikke har stået mål med de ressourcer, der er brugt.
Jeg tror, at der i løbet af 6 år er konfiskeret måske ti – jeg er ikke helt sikker – skydevåben og en række knive.
Ellers er der primært uddelt bøder til biler med overlæs og turister uden pas osv.
Det har kostet hundredtusindvis af politimandetimer og langt over 1 mia. kr.
Det mener vi kan gøres smartere.
Når det kommer til situationen omkring presset på EU's ydre grænser, følger vi det med stor alvor i Venstre.
Det seneste år er der kommet mange immigranter til lande som Østrig og Italien, mens Danmark i det store hele er gået fri.
Situationen kan dog hurtigt ændre sig, og vi skal og må ikke se et scenarie som i 2015.
Det skal vi for alt i verden undgå.
Derfor ligger det i regeringens forslag, at den danske grænse fremover skal kunne lukkes helt på et par timer – om det så bliver nødvendigt.
På længere sigt er løsningen selvfølgelig et europæisk asylsystem, hvor vi kan behandle asylansøgere uden for EU og forhåbentlig få andre lande med.
Her og nu er der brug for en stærkere kontrol af EU's ydre grænser, og Venstre er klar til at bidrage hermed, eksempelvis med en styrkelse af Frontex.
For at opsummere vil jeg sige, at forslaget vil gøre det nemmere at være pendler.
Det vil styrke politiets samlede indsats og forventeligt give en mere effektiv kontrol.
Og vi indfører muligheden for at lukke grænsen med kort varsel i tilfælde af et akut immigrantpres.
Det mener vi er sund fornuft, og derfor bakker Venstre op om den omlægning af grænsekontrollen, som der her er tale om.
Venstre kan støtte det af Socialdemokratiet fremsatte forslag til vedtagelse.